Fenyvesi Ottó, A szabadság foglyai
Fenyvesi Ottó művei mindig is a centralizáló hatalmi erőkkel való szembenállás jegyében íródtak. Egy olyan heterogén kulturális környezetben fejlődött szellemi pályája, melyre a magyar kultúra öröksége, a vajdasági Új Symposion miliője, de a Tito-féle különutas szocializmus eredményeképp a nyugati kultúra lemezei, irodalma, szemlélete: a blues, a rock’n’roll, a beat és a punk, valamint a McLuhan-i új médiaesztétika is hatással lehetett. Verseit szokás „poszt-ginsberginek” nevezni, melyekben az avantgardizmus, a posztmodern művészet-köziség, a punk őszintesége és vitalitása, de egy európai józansága is formát bont.
Legutóbbi könyvében ezt élménykörnyezetet dolgozza fel – a verseiben is megnyilatkozó őszinteséggel és hétköznapisággal. A kötetnek, mely lényegében a Némely részletekben megkezdett munkát folytatja, nagy részét teszik ki a pályatársakról és barátokról, Tolnai Ottóról, Zalán Tiborról, Sziveri Jánosról és másokról való megemlékezések, illetve az egykori jugoszlávai magyar kisebbség kulturális emlékezetének számbavétele. Ez utóbbiak Ladik Katalin Európa szerte ismert versperformanszaitól, a spagettiwesterneken és a szerző kamaszkora „legszebb mellein” át a Ramones zenekar dicséretéig terjednek.
Fenyvesi esszéit „a nyomtalan eltűnés és megőrzés” tudása hatja át, a beatnikek örök útonállása – Heidegger intését is szem előtt tartva, aki szerint egy dolog megtapasztalása a hozzá vezető úttal azonos. Ennek fényében kell olvasni A szabadság foglyait is, mely egy periférikus szellemi környezet hagyományozódását az esszé műfaji személyességével és érintőleges filozófiai mélységével avatja egy életút saját történetévé. Hiszen „az outisiderek”, a „leírtak”, „a kirúgottak” és „kitagadottak” története valóban az örökös megőrzés és elmozdulás nomád esztétikája mentén szerveződik. 

